Predkladacia správa

Materiál sa predkladá na rokovanie ako iniciatívny materiál. Vláda SR na svojom rokovaní dňa 20. mája 2009 schválila uznesením č. 379 vládny program zatepľovania. 
Na základe tohto uznesenia bolo vykonané rozpočtové opatrenie MF SR č. 29/2009 zo dňa 20. 5. 2009, ktorým boli prostredníctvom kapitoly Ministerstva výstavby a regionálneho rozvoja SR posilnené zdroje Štátneho fondu rozvoja bývania o dodatočné zdroje na realizáciu vládneho programu zatepľovania vo výške 71 mil. Eur. 
V schválenom rozpočte Štátneho fondu rozvoja bývania na rok 2009 sa rozpočtovali príjmy zo zostatku prostriedkov z predchádzajúceho roku (položka 453) vo výške 331 939 Eur. Celkový zostatok prostriedkov Štátneho fondu rozvoja bývania k 31. 12. 2008 však predstavoval čiastku 13 346 729 Eur, t. j. vyšší zostatok o 13 014 790 Eur. 
Zo zostatku finančných prostriedkov boli zo štátnym rozpočtom zúčtované finančné prostriedky vo výške 1 004 011 Eur (vyšší odvod predstavuje čiastku 672 072 Eur). Z rozdielu zostatku mimorozpočtových prostriedkov sa finančné prostriedky vo výške 11 804 023 Eur navrhuje použiť na podporu rozvoja bývania (obstaranie nájomných bytov obcami a kúpu bytu), čiastka 471 704 Eur na správu fondu a čiastka 66 991 Eur na zvýšené poplatky za bankové služby v súvislosti s poskytovaním úverov v rámci vládneho programu zatepľovania.
V súlade s § 4 ods. 3 zákona č. 607/2003 Z. z. o Štátnom fonde rozvoja bývania v znení neskorších predpisov o zmenách rozpočtu fondu, ktoré majú vplyv na prebytok alebo schodok rozpočtu verejnej správy v jednotnej metodike platnej pre Európsku úniu, rozhoduje vláda Slovenskej republiky. Vzhľadom na to, že predložený návrh zmeny rozpočtu má vplyv na schodok rozpočtu verejnej správy, je potrebné, aby o predmetnom návrhu rokovala vláda SR.
Materiál bol predmetom medzirezortného pripomienkového konania a neboli k nemu uplatnené zásadné pripomienky.